<classify> WAZIRI Mkuu, Kassim Majaliwa amesema serikali inaunga mkono jitihada za Chuo Kikuu cha Dar es Salaam UDSM za kuanzisha mafunzo ya ujasiriamali kwa wahitimu wa vyuo vya elimu ya juu nchini ili kuwapa mbinu, nyenzo na kutambua fursa za kuzifanyia kazi.Waziri Mkuu Majaliwa alisema hayo katika taarifa yake iliyosomwa na Waziri wa Nchi, Ofisi ya Waziri Mkuu, Sera, Uratibu, Bunge, Kazi, Ajira, Vijana na Wenye Ulemavu, Jenista Mhagama ambaye alimwakilisha katika ufunguzi wa mafunzo hayo maalumu ya ujasiriamali.Alisema kazi ya kuwaandaa vijana kielimu na kiujuzi ni utekelezaji wa Ilani ya Uchaguzi wa CCM ya mwaka 2015 kupitia Ibara ya 59 na 60 zinazoielekeza serikali kuwaandaa vijana kielimu na kiujuzi ili washiriki katika uchumi wa viwanda na kuwajengea uwezo wa kujiajiri.Alishauri mafunzo hayo yawe endelevu angalau yafanyike kila mwaka kwani vijana wengi wahitimu wa vyuo vikuu wachache wanaajiriwa, wengi wao wanajiajiri wenyewe ila wanakosa mbinu za kukuza biashara zao. Alishauri vijana watakaopata bahati ya kushiriki katika mafunzo hayo kuitumia bahati hivyo kikamilifu kwa manufaa yao, familia zao na taifa zima kwa ujumla.Kwa kuwa mafunzo hayo yanaweza kufungua njia kwa kutumia fani walizosomea kutatua matatizo ya jamii na hivyo kuwajengea msingi wa kuweza kupata kipato. Awali Makamu Mkuu wa UDSM, Profesa William Anangisye alisema chuo kwa kutumia fedha kutoka vyanzo vyake vya ndani kimeamua kuandaa mafunzo hayo kwa wahitimu hao kwa kanda mbali mbali nchini.Profesa Anangisye alisema mafunzo hayo yameanza kufanyika kuanzia katikati ya mwezi huu na yataendelea hadi Oktoba mwaka huu.Tunatarajia kuwa wahitimu wapatao 2000 katika mikoa kumi ya Arusha, Dar es Salaam, Dodoma, Iringa, Lindi, Kaskazini Pemba, Katavi, Mbeya, Mwanza na Unguja Kusini, watafundishwa mbinu za ujasiriamali zinazojikita katika kutatua matatizo yao na ya kijamii, alisema.Aliongeza kuwa wazo la kuandaa mafunzo hayo ya ujasiriamali kwa vijana waliomaliza masomo katika vyuo vya elimu ya juu nchini limetokana na utafiti walioufanya na kugundua kuwa pamoja na kwamba kuna fursa nyingi za ujasiriamali ambazo hazijafanyiwa kazi, vijana wengi wanaomaliza elimu ya juu wanahangaika kutafuta kazi za kuajiriwa ama na serikali au mashirika binafsi.Alisema mafunzo hayo ni sehemu ya mikakati ya uongozi kukirudisha UDSM kwa wananchi pamoja na kuchangia katika utekelezaji wa mikakati ya serikali kukabiliana na changamoto ya ajira kwa vijana, hususan wahitimu wa vyuo vya elimu ya juu nchini.Mafunzo hayo ambayo yatakuwa ya awamu mbili, awamu ya kwanza itahusisha mbinu za awali za kutambua fursa na kutengeneza wazo la ujasiriamali, na wale watakaokuwa na mawazo mazuri zaidi watapatiwa mafunzo katika awamu ya pili kuwawezesha kutekeleza mawazo yao ya ujasiriamali.Alisema lengo kuu la mafunzo hayo ni kuwapatia vijana uelewa, taarifa, maarifa, ujuzi na uwezo wa kuainisha fursa zinazowazunguka na kuzitumia fursa hizo kwa kuanzisha ajira kwa ajili yao na wenzao na wakati huo huo kuboresha maisha ya jamii kwa ujumla.  <topic>: KITAIFA 